נגה רון-צבי

נגה רון-צבי (נולדה ב-1983) היא פרופסור חבר למדעי המחשב באוניברסיטת חיפה. מחקרה עוסק בממשק בין תורת הקודים, סיבוכיות חישובית ואלגוריתמיקה. נולדה ב-1983 לגיל ותמר צבי, וגדלה בחיפה. סיימה תואר הראשון במתמטיקה ומדעי המחשב בטכניון (2007) ותואר שני במדעי המחשב בטכניון (2010). תזת המאסטרס שלה עסקה ב-Vector Representation of Graph Domination (הצגה וקטורית של שליטה בגרף (אנ')), ונכתבה בהנחיית פרופ' רון אהרוני ופרופ' ספי נאור (אנ'). ב-2014 קיבלה תואר דוקטור למדעי המחשב מהטכניון, בהנחיית פרופ' אלי בן-ששון. רון-צבי המשיכה לפוסט-דוקטורט במכון למחקר מתקדם בפרינסטון ובמרכז למתמטיקה בדידה ומדעי המחשב התאורטיים באוניברסיטת ראטגרס. לאחר מכן הייתה חברת סגל באוניברסיטת בן-גוריון בנגב למשך כשנה. ב-2017 הצטרפה לסגל אוניברסיטת חיפה. נכון לשנת 2024, רון-צבי היא פרופסור חבר. ב-2019 זכתה בפרס קריל על מחקרה בנושא קודים לתיקון שגיאות וחישוב. ב-2022 קיבלה מענק בסך 1.5 מיליון אירו ממועצת המחקר האירופית. רון-צבי הסבירה את מחקרה לאחר הזכייה בפרס קריל בדרך הבאה: ”תחום המחקר שלי הוא תיאוריה של מדעי המחשב, ובמסגרת זו אני מתעניינת בעיקר בנושאי מחקר בתפר שבין חישוב לתקשורת. אחת המשימות העיקריות בתחום התקשורת היא הבטחת אמינות, כלומר יכולת להתמודד עם שגיאות ('רעש') בשידור. לשם כך מקודדים את התשדורת בקודים לתיקון שגיאות המאפשרים לפענח את התשדורת המקורית גם אם אירעו בה שגיאות.” לפיתוח של קודים טובים ואמינים יותר לתיקון שגיאות יש חשיבות להבטחת תקשורת אמינה, מהירה ומדויקת. פרופ' גור אלרואי, רקטור אוניברסיטת חיפה, ציין שלמחקרה של רון-צבי יכולות להיות השפעות חיוביות על החברה: "באמצעות פיתוח אלגוריתמים וקודים אנחנו יכולים בסופו של דבר להשפיע על הפחתה בניצול משאבים והפחתת חשמל או שיפור הנגשה דיגיטלית והתמודדות עם הפער הדיגיטלי, שהוא קריטי לצמצום פערים". בנוסף, לתורת הקודים יש יישומים תאורטיים בתחומים כמו תורת החישוביות וקריפטוגרפיה. רון-צבי חוקרת ממשק זה. במשך שנים היה ידוע על קודים לתיקון שגיאות שהקידוד והפיענוח שלהם בעל סיבוכיות גרועה מזמן ריצה ליניארי (ביחס לכמות הביטים בתשדורת). תורת הקודים האלגוריתמית עוסקת במציאת קודים ואלגוריתמים בעלי סיבוכיות נמוכה (ליניארית או תת-ליניארית). למשל, מאמרה המצוטט ביותר של רון-צבי (נכון למרץ 2024) עוסק בקוד הניתן לבדיקה ותיקון "מקומיים" (אנ'), כלומר קודים המאפשרים לדגום חלק מהתשדורת כדי לזהות האם הייתה שגיאה וכיצד לתקנה. כך ניתן להגיע ליעילות תקשורת ואמינות גבוהים, ובו-זמנית להנות מסיבוכיות ריצה תת-ליניארית. אתר האינטרנט הרשמי של נגה רון-צבי נגה רון-צבי, באתר dblp נגה רון-צבי, באתר ResearchGate נגה רון-צבי, באתר גוגל סקולר נגה רון-צבי, באתר IEEE Noga Zewi, Vector Representation of Graph Domination (Masters Thesis), ינואר 2010 (באנגלית אמריקאית) Noga Ron- Zewi, The Technion Program for Excellence (באנגלית אמריקאית) עיתון אוניברסיטת בן-גוריון בנגב - גיליון 107 (עמ' 9), באתר דיגיטלר, ‏מאי 2017 טקס חלוקת תארי דוקטור לפילוסופיה לבוגרי הפקולטה למדעי המחשב 2015, באתר הטכניון, ‏2015-05-25 Faculty and Members 2014–2015 (עמ' 38 (40)), המכון למחקר מתקדם Noga Ron-Zewi, אתר אישי סגל אקדמי מדעי המחשב, באתר אוניברסיטת חיפה נגה רון-צבי, באתר קרן וולף, ‏2019-11-21 ynet (2019-03-19). "10 חוקרים מצטיינים יקבלו את פרס קריל". Ynet. נבדק ב-2024-03-10. 29 חוקרים מישראל זכו במענק יוקרתי של האיחוד האירופי, באתר ynet, ‏2022-11-22 אבי בליזובסקי, מענקי ERC לעשרות חוקרים מכל האוניברסיטאות (רשי, באתר הידען - Hayadan, ‏2022-11-23 בפסקה זו, המילה "תשדורת" מתייחסת למונח הטכני "מילת קוד" (ראה תורת הקודים). Research interests, האתר האישי של נגה רון-צבי Swastik Kopparty, Or Meir, Noga Ron-Zewi, Shubhangi Saraf, High-Rate Locally Correctable and Locally Testable Codes with Sub-Polynomial Query Complexity, Journal of the ACM 64, 2017-04-30, עמ' 1–42 doi: 10.1145/3051093 Noga Ron-Zewi, Mary Wootters, NSF-BSF Executive Summary: Low-Complexity Error Correction, 2022